
CYPW4012C: Ymarfer Ysgrifennu (Uwch) – Aseiniad 3

Tasg 1 – Ffurfiau Iaith Llenyddol – Dyddiadur Anne Frank

Roeddem yn cerdded yr ystryd cyn i Dad a Mama ddechrau datgelu, fesul tipyn, yr hyn oedd y cynllun. Am fisoedd, buasem yn symud gymaint ag yr oedd modd o’n dodrefn a’n heiddo o’r tŷ. Y cytundeb oedd yr aem i guddio ar Orffennaf 16.  Oherwydd y galwasid Margot gan yr Almaenwyr, bu’n rhaid gweithredu’r cynllun ddeng niwrnod ynghynt, a golygai hynny y byddai’n rhaid inni geisio dygymod ag ystafelloedd llai trefnus.

Lleolir y guddfan yn yr adeilad lle mae swyddfa Dad.  Efallai bod hynny braidd yn anodd i ddieithriaid ei ddeall, felly mae’n well imi egluro.  Dim ond ychydig o bobl a weithiai yn y swyddfa, sef Mr Kugler, Mr Kleiman, Miep a theipydd tair ar hugain oed o’r enw Bep Voskuijl, ac fe’u hysbyswyd oll ein bod ar ein ffordd. Ni chafodd tad Mr Voskuijl, tad Bep, a weithia yn y storfa, na’i ddau gynorthwywr, wybod am ddim.

Grisiau coed a arwain o’r cyntedd i’r ail lawr. Ar y pen grisiau ceir drysau o boptu.  Â drws ar y chwith â ti i’r adran storio perlysiau, yr atig a’r groglofft yn rhan flaen y tŷ. Arwain rhes o risiau, sydd yn serth iawn a pheryglus ac yn nodweddiadol o’r Iseldiroedd, o ran blaen y tŷ i ddrws arall a egyr i’r ystryd. Arwain y drws ar y dde i’r ‘Rhandy Dirgel’ yng nghefn y tŷ. Ni ddyfalai neb byth fod cymaint o ystafelloedd y tu ôl i’r drws llwyd, plaen. Un gris bach o flaen y drws, a dyna ti mewn. Yn union o’th flaen, ceir rhes serth o risiau. I’r chwith, ceir cyntedd cul a egyr i ystafell a weithreda fel lolfa a llofft i’r teulu Frank. Y drws nesaf, ceir ystafell lai, llofft ac astudfa dwy foneddiges ifanc y teulu. Ar y dde i’r grisiau, ceir ystafell fechan ddi-ffenestr a gynhwysa’r toiled a sinc ac yna ceir drws arall i ystafell Margot a fi.

Os dringi’r grisiau ac agor y drws ar y brig, cei syndod o weld ystafell mor fawr ac mor olau mewn hen dŷ ar fin y gamlas fel hwn. Cynhwysa ffwrn (diolch i’r ffaith iddi fod unwaith yn labordy i Mr Kugler) a sinc. Hon a fydd y gegin a llofft Mr a Mrs van Daan, yn ogystal â bod yn lolfa, ystafell fwyta ac astudfa inni oll. Yr ystafell fechan oddi ar y coridor a fydd llofft Peter van Daan.  Mae yma atig a chroglofft fel yn rhan flaen y tŷ.  Rwyf nawr wedi dy gyflwyno i’r cyfan o’n rhandy hyfryd. 

Tasg 2: Adroddiad

Gŵyl S6 – “rociwch ymlaen, defaid!”

Cynhaliwyd yn ddiweddar ‘Gŵyl S6’ yn Walkley, Sheffield – gŵyl fechan a drefnwyd gennyf i hyrwyddo cerddoriaeth Gymraeg amgen.  

Nod yr ŵyl oedd annog bandiau Cymraeg i chwarae yn Lloegr yn amlach, ac arddangos i gynulleidfa ddi-Gymraeg y ddawn sy’n ffynnu yn y sin gerddoriaeth Gymraeg. 

Yr artistiaid

Gan mai dyma oedd y tro cyntaf imi drefnu’r math hwn o ddigwyddiad, nid oedd gennyf gysylltiadau yn y byd cerddoriaeth. Ffoniais wahanol gwmnïau record ledled Cymru yn ogystal â chysylltu â bandiau’n uniongyrchol, heb fawr ddim o lwyddiant. O’r diwedd, cytunodd tri band i berfformio: 

· Llygredd – deuawd electronig arbrofol o Aberteifi
· Sbigoglys Parablus – pedwarawd ‘seicadelig’ o Gaerfyrddin
· Y Brochion Ffyrnig – band pync o Fethesda

Lleoliad

Llogwyd canolfan gymunedol yn Walkley (cod post S6 – dyna’r rheswm dros enw’r ŵyl), ardal ar gyrion Sheffield.  Nid dewis amlwg ond mae’n rhad, mae ganddi lwyfan, system PA, mwyaduron, bar, ac mae’n hygyrch i bobl anabl. 

Pris tocynnau

Penderfynwyd y byddai £5 yn bris teg. 

Hysbysebu

Hysbysebwyd y digwyddiad drwy wahanol ddulliau – posteri, cyfryngau cymdeithasol, argymhellion personol i ffrindiau. 

Dyluniais boster gyda’r slogan “Rociwch ymlaen, defaid!”, gan ddyfynnu cân gan y band Cymraeg arloesol, Datblygu.  Fe’m cyhuddwyd gan rai o fod yn sarhaus tuag at y Cymry.  Nid fy mwriad oedd hwnna, wrth gwrs, ond bu rhaid imi egluro ffynhonnell y slogan mewn datganiad.  

Presenoldeb

Gwerthwyd nifer sylweddol o docynnau – nid pob un ohonynt, ond digon i greu awyrgylch bywiog (ac, yn bwysicach, i dalu’r bandiau!).  Yn ogystal â thrigolion Sheffield, teithiodd cefnogwyr cerddoriaeth amgen o bob rhan o Gymru hefyd. 

Adborth

Cafwyd ymateb brwdfrydig i’r bandiau. 

Diddanwyd y dorf gan ganeuon bachog Y Brochion Ffyrnig. Esboniasant ystyr eu caneuon yn Saesneg, a werthfawrogwyd gan y rheiny na ddeallant Gymraeg. 

Swynwyd y dorf gan alawon trawiadol Sbigoglys Parablus.  Fe’u cymharwyd gan rai â Pink Floyd cynnar.  

Sŵn hollol wreiddiol a gynigiodd Llygredd. Nid at ddant pawb, efallai, ond, ystyriwyd gan lawer mai nhw oedd y gorau ymysg y bandiau. 

Sylwadau

Dyma rai o’r sylwadau y cefais oddi wrth y gynulleidfa:

“O’dd yn rhyfeddol clywed cymaint o Gymrâg yn ca’l ei siarad yn Sheffield.”

“O’n i’m yn sylweddoli bod bandiau Cymraeg fel hyn yn bodoli – anhygoel!”

“Dw i’n mynd i ddysgu Cymraeg!”

Pwyntiau i’w hystyried

Roedd y noson yn llwyddiant, o ystyried fy niffyg profiad. Os byddaf yn trefnu digwyddiadau tebyg yn y dyfodol, dylwn ystyried: 

· cysylltu â bandiau’n gynharach i sicrhau eu hargaeledd
· cydweithio â hyrwyddwr profiadol
· creu digwyddiad amlieithog drwy wahodd bandiau sy’n canu mewn ieithoedd Celtaidd eraill, ieithoedd lleiafrifol eraill fel Basgeg, ac ieithoedd cymunedol fel Pwyleg
· bod yn fwy gofalus wrth ddewis slogan!

Tasg 3: Blog

Adlewyrchion o Aberystwyth – Dydd Gwener 24 Awst

Heddiw oedd diwedd y cwrs haf yn Aberystwyth.  Bues i ar y cwrs ddwywaith o’r blaen a ches i amser gwych ond, y tro yma, fwynheais i mo’r profiad. Roedd y dosbarthiadau’n ddiflas (yr un mor ddiflas â’r tywydd).  Am ryw reswm, methais i â dod ymlaen yn dda gyda’m cyd-fyfyrwyr. Effeithiodd hyn ar fy ngallu i siarad Cymraeg a chollais i fy hyder yn gyfan gwbl.  Erbyn prynhawn Mawrth, ro’n i ar adael y cwrs.  

Gwellodd pethau i raddau wrth i’r wythnos fynd yn ei blaen.  Nos Fercher, mewn gweithgaredd cymdeithasol, cwrddais i â Llydawiad.  Llydaweg yw ei famiaith, mae e’n medru Cernyweg, Ffrangeg, bach o Saesneg, a newydd ddechrau dysgu Cymraeg.  Er ei fod e’n ddechreuwr cymharol, mae e’n awyddus i ddefnyddio’i Gymraeg gymaint â phosib, ac yn siarad yn fwy rhugl na llawer o ddysgwyr profiadol.  

Nos Wener, es i i’r unig dafarn ‘Gymraeg’ yn y dre (ond rhaid i mi ddweud na chlywais i’r un gair o Gymraeg yno drwy’r wythnos).  Roedd y Llydäwr yno, gyda’i bentwr o lyfrau ieithyddol, nodlyfrau, a’i liniadur.  Ymunais i â fe – ac, o’r diwedd, fe ges i brofiad go iawn o siarad Cymraeg.  Mae’i Saesneg yn gyfyngedig, felly bu rhaid i ni siarad Cymraeg yn unig.  Mae’i acen yn anodd ei ddeall – mae e’n ynganu ‘ll’ fel ‘sh’, ‘th’ fel ‘s’, a ‘dd’ fel ‘z’ – ond, serch hynny, llwyddon ni i gyfathrebu heb broblemau am oriau, dros sawl peint, am ystod eang o bynciau.  

Datblygodd fy Nghymraeg yn fwy wrth siarad â fe nag yn y dosbarth.  Sylweddolais i nad ydw i’n elwa ar astudio barddoniaeth annealladwy nac emynau llychlyd mewn dosbarth.  Yr hyn sydd ei angen arna i yw’r cyfle i sgwrsio mewn sefyllfaoedd naturiol (sef tafarnau!).  

O hyn ymlaen, pan fydda i’n croesi Clawdd Offa, bydda i’n treulio amser mewn ardaloedd Cymraeg, yn chwilio am gyfleoedd i ddefnyddio ’Nghymraeg yn y byd go iawn.  Ar ôl peint neu ddau, wrth gwrs.  

[DIWEDD YR ASEINIAD]
Page 2 of 5
